## La Generalitat repartix més de 200.000 targetes de transport gratuït Recuperem València

*** El conseller de Medi Ambient recorda que este suport “permet viatjar gratis als beneficiaris fins al 31 de desembre d’enguany”
* La targeta Recuperem València es tramita a través de la web de la Generalitat des del 16 d’abril**

La Generalitat, en col·laboració amb els ajuntaments i l’Autoritat de Transport Metropolità de València (ATMV), ja ha repartit més de 200.000 targetes de transport gratuït Recuperem València, des que es va obrir el tràmit de sol·licitud.

Així ho ha destacat el conseller de Medi Ambient, Infraestructures i Territori, Vicente Martínez Mus, qui ha mostrat la seua satisfacció per la bona acollida d’esta mesura i ha recordat que “esta targeta permetrà als beneficiaris viatjar sense cap cost en Metrovalencia, Rodalia, EMT, Metrobús i autobusos autonòmics fins al 31 de desembre de 2025”.

Esta iniciativa va destinada a tots els habitants dels 31 municipis més afectats per la riuada, així com als residents d’altres localitats que hagen perdut el seu vehicle.

A més, Martínez Mus ha recordat que el procés de gestió de les targetes ara només es pot fer a través de la web de l’ATMV. I, ha afegit que “esta targeta transport Recuperem València l’assumix la Generalitat amb fons propis sense cap ajuda de l’executiu central, a pesar d’haver-li reclamat el seu suport”.

Fins al moment, Paiporta és el municipi que més targetes ha repartit, amb un total de 19.557, seguit de Catarroja amb 16.231 i Aldaia amb 15.533. Per la seua part, Algemesí n’ha repartit 14.669.

El procés d’entrega de les targetes s’havia organitzat en dos grups, considerant el grau d’afectació de cada municipi. En el primer grup, els residents de les 31 localitats més afectades, que han perdut més del 5 % dels cotxes matriculats. Fins fa unes setmanes l’entrega de les targetes l’havien assumida els ajuntaments per a agilitzar el tràmit, però, després de l’expedició inicial, l’ha assumida la Generalitat.

Es tracta de les localitats de Sedaví, Paiporta, Massanassa, Alfafar, Llocnou de la Corona, Benetússer, Picanya, Catarroja, Algemesí, Beniparrell, Aldaia, l’Alcúdia, Albal, Guadassuar, Riba-roja de Túria, Alaquàs, Sot de Chera, Riola, Chiva, Loriguilla, Cheste, Catadau, Pedralba, Utiel, Llombai, Montserrat, Godelleta, Quart de Poblet, Xirivella, Benicull de Xúquer i Gestalgar, així com les pedanies de València: Castellar-Oliveral, Forn d’Alcedo i la Torre.

Per al segon grup la tramitació es manté via internet. Els residents de municipis menys afectats per les inundacions, però que també han perdut el seu vehicle podran seguir sol·licitant la targeta com fins ara.

Tota la informació necessària sobre la targeta de mobilitat està disponible en la [pàgina web de l’ATMV](https://atmv.gva.es/es/).

Fecha: 05/05/2025